ЩIэныгъэм и уардэунэ
Шэрэдж районым хыхьэ Жэмтхьэлэ Ипщэ къуажэм иджыблагъэ жылэпсо гуфIэгъуэ зэIущIэ щызэхэтащ. Ар теухуат щIыпIэм курыт школыщIэ къызэрыщызэIуахам. НыбжьыщIэ 320-рэ зыщIэхуэ еджапIэр яухуащ «Урысей Ипщэ» федеральнэ программэ хэхам ипкъ иткIэ.
ГуфIэгъуэ зэIущIэм къекIуэлIат егъэджакIуэхэр, еджакIуэ цIыкIухэр, адэ-анэхэр, жылагъуэм и нэхъыжьыфIхэр. Махуэшхуэр къуажэдэсхэм даIэтыну абы зыкърезыгъэхьэлIа хьэщIэ лъапIэхэм ящыщт УФ-м и Президентым и полномочнэ лIыкIуэу КИФЩI-м щыIэм и къуэдзэ Шишкин Андрей, КъБР-м и Правительствэм и УнафэщI Мусуков Алий, КъБР-м и Правительствэм и УнафэщIым и къуэдзэ — КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ, Шэрэдж щIыналъэм и администрацэм и Iэтащхьэ Муртазов Борис, къуажэ администрацэм и Iэтащхьэ Алтуев Алим, егъэджэныгъэмкIэ район IэнатIэм и унафэщIхэр, щIыналъэм хыхьэ жылагъуэхэм щылажьэ курыт школхэм я лIыкIуэхэр, нэгъуэщIхэри.
— Жэмтхьэлэ Ипщэ къуажэм дэс псоми махуэшхуэмкIэ си гуапэу сохъуэхъу, — жиIащ еджапIэр къыщызэIуахым Мусуковым. — Ди республикэм и бгырыс жылэхэм ящыщ зым нобэ къыщызэIудох щIэблэр егъэджэным, гъэсэныгъэ тэмэм егъэгъуэтыным сыт и лъэныкъуэкIи нэсу къыхузэгъэпэща курыт школ. Жэмтхьэлэдэс ныбжьыщIэхэм, ди къэралым и къалэшхуэхэм щыпсэу щIалэ цIыкIухэмрэ хъыджэбз цIыкIухэмрэ яхуэдэ дыдэу, иджы Iэмал яIэщ гъунэ зимыIэ щIэныгъэ куум гъунэгъу зыхуащIыну.
Правительствэм и УнафэщIым фIыщIэ ин яхуищIащ зи зэфIэкIрэ къарурэ ухуэныгъэм езыхьэлIахэм: къэрал къулыкъущIэхэми, щIыпIэ унафэщIхэми, ухуакIуэхэми. Абы егъэджакIуэхэри еджакIуэхэри къыхуриджащ школыщIэм нобэ иIэ теплъэ екIум, абы щIэт иджырей техникэ лъэщхэм хуэсакъыну.
УФ-м иПрезидентым и полномочнэ лIыкIуэу КИФЩI-м щыIэм и къуэдзэ Шишкин Андрей къызэхуэсахэм я пащхьэм къыщыпсэлъащ. Абы жиIащ ухуэныгъэр зэман кIэщIым къриубыдэу икIи мардэ псоми хуэкIуэу зэрызэфIахар.
— ИпэжыпIэкIэ жыпIэнумэ, мыр щIэныгъэм и уардэунэщ. ШколыщIэм хэтщ сабийм щIэныгъэ зригъэгъуэтын папщIэ зыхуеину псори, предмет хэхахэм щхьэкIэ пэш щхьэхуэхэри къыщызэгъэпэщащ, — къыхигъэщащ абы. — УФ-м и Президентым и полномочнэ лIыкIуэу КИФЩI-м щыIэ Белавенцев Олеги гурэ псэкIэ къывэхъуэхъужащ. Абы зэрыжиIамкIэ, езыр и гуапэу и щхьэкIэ кIэлъыплъынущ школыщIэм щызэфIах егъэджэныгъэ-гъэсэныгъэм.
Белавенцев Олег къыбгъэдэкIыу Шишкиным курыт школыщIэм тыгъэ хуищIащ телевизор екIу.
— Жэмтхьэлэ Ипщэм къыщызэIуаха школыщIэр ди республикэм и апхуэдэ еджапIэ нэхъыфI дыдэщ, — жиIащ Емуз Нинэ. — Пэш къэс щIэтщ предметымкIэ зыхуэныкъуэ Iэмэпсымэхэр, лабораторэхэр зэпэщщ, щыIэщ мастерской зэмылIэужьыгъуэхэр, щолажьэ лингафоннэ классыр. Информатикэ пэшыр къызэгъэпэщащ иджырей компьютерхэмкIэ. Ахэр Интернетым пыщIащ. Школым щыIэщ спортымрэ физкультурэмрэ хуэщIа утыку зэмылIэужьыгъуэхэри.
Емузым зэрыжиIамкIэ, классхэм щIэт интерактивнэ доскахэр къагъэсэбэпурэ, абыхэм щекIуэкIыфынущ Налшык дэт «ДыгъафIэ къалэм» къратыкI дерсхэм ящыщ- хэр.
ШколыщIэмкIэ щIэблэм яхуэупса унафэщIхэм, ухуакIуэхэм фIыщIэ ин хуащIащ адэ-анэхэм. ХьэщIэ лъапIэхэм апхуэдэ псалъэ гуапэхэмкIэ захуигъэзащ курыт школым зи цIэр фIаща, еджапIэм и гъэсэну щытахэм ящыщ, медицинэ щIэныгъэхэм я доктор Чубаков Алий и къуэ Чубаков Алим.
ЕджапIэ екIур Iэгуауэ иным щIэту къызэIуахащ Шишкин Андрейрэ Мусуков Алийрэ, езанэ классым щIэс сабийхэр я гъусэу.
ЖЫЛАСЭ Маритэ.
